钦定古今图书集成/明伦汇编/官常典/第740卷 > 何冲霄
## 钦定古今图书集成/明伦汇编/官常典/第740卷 > 何冲霄

按《奉新县志》：冲霄，山西人，县丞永清之子。随父任，有
勇略，值华林寇反，奋欲立功，从军进征，累战克捷。正
德七年五月，寇复蠢动，高安、奉靖三县官兵会约，夹
攻仙女寨。时期兵未集，贼突至，众欲退。冲霄曰：“使贼
蹑吾后，无噍类矣。”即率众直前，力战而死。郡守李承
勋遣主簿薛嶅诣死所，以礼敛祭，从祀忠节祠。